अर्थशास्त्रम्/अधिकरणम् १/अध्यायः ५
तस्माद्दण्ड-मूलास्तिस्रो विद्याः   ।। ०१.५.०१  ।।
 विनय-मूलो दण्डः प्राणभृतां योग-क्षेम-आवहः   ।। ०१.५.०२  ।।
 कृतकः स्वाभाविकश्च विनयः   ।। ०१.५.०३  ।।
 क्रिया हि द्रव्यं विनयति नाद्रव्यं   ।। ०१.५.०४  ।।
 शुश्रूषा श्रवण-ग्रहण-धारण-विज्ञान-ऊह-अपोह-तत्त्व-अभिनिविष्ट-बुद्धिं विद्या विनयति नैतरं   ।। ०१.५.०५  ।।
 विद्यानां तु यथास्वं आचार्य-प्रामाण्याद्विनयो नियमश्च   ।। ०१.५.०६  ।।
 वृत्त-चौल-कर्मा लिपिं संख्यानं चौपयुञ्जीत   ।। ०१.५.०७  ।।
 वृत्त-उपनयनस्त्रयीं आन्वीक्षिकीं च शिष्टेभ्यो वार्त्तां अध्यक्षेभ्यो दण्ड-नीतिं वक्तृ-प्रयोक्तृभ्यः   ।। ०१.५.०८  ।।
 ब्रह्मचर्यं च षोडशाद्वर्षात्  ।। ०१.५.०९  ।।
 अतो गो-दानं दार-कर्म चास्य   ।। ०१.५.१०  ।।
 नित्यश्च विद्या-वृद्ध-सम्योगो विनय-वृद्ध्य्-अर्थम्, तन्-मूलत्वाद्विनयस्य   ।। ०१.५.११  ।।
 पूर्वं अहर्-भागं हस्त्य्-अश्व-रथ-प्रहरण-विद्यासु विनयं गच्छेत्  ।। ०१.५.१२  ।।
 पश्चिमं इतिहास-श्रवणे   ।। ०१.५.१३  ।।
 पुराणं इतिवृत्तं आख्यायिक-उदाहरणं धर्म-शास्त्रं अर्थ-शास्त्रं चैतिइतिहासः   ।। ०१.५.१४  ।।
 शेषं अहोरात्र-भागं अपूर्व-ग्रहणं गृहीत-परिचयं च कुर्यात्, अगृहीतानां आभीक्ष्ण्य-श्रवणं च   ।। ०१.५.१५  ।।
 श्रुताद्द्हि प्रज्ञाउपजायते प्रज्ञाया योगो योगादात्मवत्ताइति विद्यानां सामर्थ्यं   ।। ०१.५.१६  ।।
 विद्या-विनीतो राजा हि प्रजानां विनये रतः   ।। ०१.५.१७अ ब  ।।
 अनन्यां पृथिवीं भुङ्क्ते सर्व-भूत-हिते रतः   ।। ०१.५.१७च्द्  ।।